FC ตั้งเป้ารายได้ปีนี้ทะลุ 1 พันลบ. หลังเข้าซื้อ 2 กิจการใหม่
FC ตั้งเป้ารายได้ปีนี้ทะลุ 1 พันลบ. โตกว่า 50% หลังเข้าซื้อกิจการ “จี เอ็นเตอร์ไพรส์ แอนด์ โค” – “แบรนด์ Osha” หวังดันธุรกิจเทิร์นอะราวด์
19 เม.ย. 2560

นายธรากร อังภูเบศวร์  ประธานเจ้าหน้าที่บริหาร บริษัท ฟู้ด แคปปิตอล จำกัด (มหาชน) หรือ FC เปิดเผยว่า บริษัทตั้งเป้ารายได้ปีนี้สูงกว่าระดับ 1 พันล้านบาท หรือเติบโตกว่า 50% จากปีก่อน หลังเข้าซื้อกิจการ “จี เอ็นเตอร์ไพรส์ แอนด์ โค” กลุ่มธุรกิจร้านอาหารแบรนด์ไทยระดับพรีเมี่ยม และร้านอาหารในกลุ่มแบรนด์ Osha ร้านอาหารไทยระดับท็อปในซานฟรานซิสโก สหรัฐอเมริกา โดยการเข้าซื้อกิจการแบรนด์ Osha คาดว่าจะแล้วเสร็จในไตรมาส 2/60
“หลังจากที่มีการซื้อกิจการในกลุ่ม Osha เข้ามาแล้ว จะทำให้บริษัทรับรู้รายได้จาก กลุ่ม Osha ในทันที จึงคาดว่าปี 60 บริษัทจะมีรายได้จากการควบรวม 2 กิจการ รวมรายได้ทั้งปี 60 คาดว่าจะสูงกว่า 1 พันล้านบาท หรือเพิ่มขึ้นไม่น้อยกว่า 50%  ซึ่งบริษัทก็จะกลับมามีกำไรหากทำได้ตามเป้าหมาย ก็จะสามารถพิจารณาจ่ายเงินปันผลต่อไป” นายธนากร กล่าว